CELEX: 22010D0091
Language: et
Date: 2010-07-02 00:00:00
Title: EMP Ühiskomitee otsus nr 91/2010, 2. juuli 2010 , millega muudetakse Euroopa Majanduspiirkonna lepingu XIV lisa (konkurents)

21.10.2010   
            
            
               ET
            
            
               Euroopa Liidu Teataja
            
            
               L 277/44
            
         EMP ÜHISKOMITEE OTSUS
   nr 91/2010,
   2. juuli 2010,
   millega muudetakse Euroopa Majanduspiirkonna lepingu XIV lisa (konkurents)
   EMP ÜHISKOMITEE,
   võttes arvesse Euroopa Majanduspiirkonna lepingut, mida on muudetud Euroopa Majanduspiirkonna lepingut kohandava protokolliga, edaspidi „leping”, eriti selle artiklit 98,
   ning arvestades järgmist:
   
               (1)
            
            
               Lepingu XIV lisa on muudetud EMP Ühiskomitee 11. juuni 2010. aasta otsusega nr 77/2010 (1).
            
         
               (2)
            
            
               Lepingusse tuleb inkorporeerida komisjoni 27. mai 2010. aasta määrus (EL) nr 461/2010 Euroopa Liidu toimimise lepingu artikli 101 lõike 3 kohaldamise kohta teatavat liiki vertikaalsete kokkulepete ja kooskõlastatud tegevuse suhtes mootorsõidukisektoris (2).
            
         
               (3)
            
            
               Komisjoni määrus (EÜ) nr 1400/2002, (3) mis on lepingusse inkorporeeritud, aegus 31. mail 2010 ja tuleb sellest tulenevalt lepingust välja jätta,
            
         ON TEINUD JÄRGMISE OTSUSE:
   Artikkel 1
   Lepingu XIV lisa punkti 4b (komisjoni määrus (EÜ) nr 1400/2002) tekst asendatakse järgmise tekstiga:
   
      „32010 R 0461: komisjoni määrus (EL) nr 461/2010, 27. mai 2010, Euroopa Liidu toimimise lepingu artikli 101 lõike 3 kohaldamise kohta teatavat liiki vertikaalsete kokkulepete ja kooskõlastatud tegevuse suhtes (ELT L 129, 28.5.2010, lk 52).
      Käesolevas lepingus loetakse selle määruse sätteid järgmises kohanduses.
      Artikli 6 lõppu lisatakse järgmine tekst:
      
         „Vastavalt järelevalveameti ja kohtu loomist käsitleva EFTA riikide kokkuleppe sätetele võib EFTA järelvalveamet esitada soovituse, et kui samalaadsete vertikaalpiirangute paralleelsed võrgustikud hõlmavad EFTA riikides üle 50 % asjaomasest turust, ei kohaldata määrust vertikaalkokkulepete suhtes, mis sisaldavad kõnealuse turuga seotud konkreetseid piiranguid.
         Lõike 1 alusel tehtav soovitus adresseeritakse EFTA riigile või EFTA riikidele, kus kõnealune turg asub. Komisjonile teatatakse sellise soovituse väljaandmisest.
         Kolme kuu jooksul pärast lõike 1 alusel väljaantud soovituse tegemist teatavad kõik adressaatidest EFTA riigid EFTA järelevalveametile, kas nad aktsepteerivad soovitust. Kui kolmekuuline tähtaeg möödub ilma vastust saamata, käsitatakse seda õigeaegselt mittevastanud EFTA riigi nõusolekuna.
         Kui soovituse saanud EFTA riik nõustub soovitusega või ei vasta tähtaja jooksul, on ta lepingust tulenevalt kohustatud soovituse kolme kuu jooksul täitma.
         Kui soovituse saanud EFTA riik teatab tähtaja jooksul EFTA järelvalveametile, et ta ei nõustu soovitusega, teavitab EFTA järelvalveamet vastusest komisjoni. Kui komisjon ei nõustu kõnealuse EFTA riigi seisukohaga, kohaldatakse lepingu artikli 92 lõiget 2.
         EFTA järelevalveamet ja komisjon vahetavad teavet ja konsulteerivad teineteisega käesoleva sätte kohaldamise küsimuses.
         Kui samalaadsete vertikaalpiirangute paralleelsed võrgustikud hõlmavad EMP lepingu territooriumil üle 50 % asjaomasest turust, võivad kaks järelevalveasutust alustada koostööd eraldiseisvate meetmete vastuvõtmiseks. Kui mõlemad järelvalveametid jõuavad käesoleva sätte kohaselt kokkuleppele asjaomase turu ja meetme vastuvõtmise vajalikkuse suhtes, võtab komisjon vastu määruse, mis adresseeritakse ELi liikmesriikidele, ja EFTA järelvalveamet sarnase sisuga soovituse turu moodustava(te)le EFTA riigile või riikidele.” ”
      
   
   Artikkel 2
   Määruse (EL) nr 461/2010 islandi- ja norrakeelne tekst, mis avaldatakse Euroopa Liidu Teataja EMP kaasandes, on autentsed.
   Artikkel 3
   Käesolev otsus jõustub 3. juulil 2010, tingimusel et EMP Ühiskomiteele on esitatud kõik lepingu artikli 103 lõike 1 kohased teated (4). Seda kohaldatakse alates 1. juunist 2010.
   Artikkel 4
   Käesolev otsus avaldatakse Euroopa Liidu Teataja EMP osas ja EMP kaasandes.
   
      Brüssel, 2. juuli 2010
      
         
            EMP Ühiskomitee nimel
         
         
            eesistuja
         
         Stefán Haukur JÓHANNESSON
      
   
   
      (1)  ELT L 244, 16.9.2010, lk 35.
   
      (2)  ELT L 129, 28.5.2010, lk 52.
   
      (3)  EÜT L 203, 1.8.2002, lk 30.
   
      (4)  Põhiseadusest tulenevaid nõudeid ei ole nimetatud.